Selitys löytyi: Inhimillinen virhe pisti väestöhälyttimet soimaan sunnuntaina Pirkanmaalla ja muualla Suomessa

Pirkanmaan kaikissa kunnissa soi väestöhälyttimen koesoitto turhan takia sunnuntaina iltapäivällä kello 14.37. Kyseessä on valtakunnallinen häiriö, sillä hälytys on kuultu useissa kunnissa Pirkanmaan lisäksi myös ainakin Satakunnan alueella ja Keski-Suomessa. Pirkanmaan pelastuslaitoksen päivystävän päällikön Ari Vakkilaisen mukaan syynä annettuun koesoittoon on valtakunnallinen tekninen vika, jota hätäkeskuslaitoksen johtokeskus tutkii. Hätäkeskuslaitos tiedotti kello 16 aikaan, että taustalla oli inhimillinen virhe, joka liittyi uuden hätäkeskustietojärjestelmän valmisteleviin toimenpiteisiin ja testaukseen. Hälyttimet soivat seitsemän sekunnin ajan.